Broj: 711-I-1819-M-112/20-04-8

Zagreb, 7. prosinca 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka i Tončice Božić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnice Ivane Bandov Paulić, zamjenice gradonačelnika Grada Belog Manastira**, za davanjem mišljenja Povjerenstva**,** na 106. sjednici, održanoj 7. prosinca 2020.g., donosi sljedeću:

**ODLUKU**

**Na temelju članka 20. stavka 4. ZSSI-a, daje se suglasnost dužnosnici Ivani Bandov Paulić, da u razdoblju od 12 mjeseci nakon prestanka obnašanja dužnosti zamjenice gradonačelnika Grada Belog Manastira, stupi u radni odnos u Baranjskoj razvojnoj agenciji Grada Belog Manastira, na radnom mjestu ravnatelja, s obzirom da poslovi ravnatelja ne predstavljaju poslove upravljanja navedenim poslovnim subjektom, a iz utvrđenih okolnosti konkretnog slučaja, vezanih za poslovne odnose između Grada Belog Manastira i Baranjske razvojne agencije Grada Belog Manastira, koji su nastali za vrijeme mandata dužnosnice Ivane Bandov Paulić, ne proizlazi postojanje sukoba interesa navedene dužnosnice.**

Obrazloženje

Zahtjev za davanjem mišljenja Povjerenstva podnijela je dužnosnica Ivana Bandov Paulić, zamjenica gradonačelnika Grada Belog Manastira. U knjigama ulazne pošte zahtjev je zaprimljen dana 23. lipnja 2020.g., pod poslovnim brojem: 711-U-3828-M-112/20-01-1 te povodom istog otvoren predmet broj: M-112/20.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika, utvrđeno je da dužnosnica Ivana Bandov Paulić obnaša dužnost zamjenice gradonačelnika Grada Belog Manastira od 26. svibnja 2017.g. te je stoga ista, povodom obnašanja navedene dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi kako dužnost zamjenice gradonačelnika Grada Belog Manastira obnaša profesionalno, a prije obnašanja navedene dužnosti bila je zaposlena kao pročelnica Jedinstvenog upravnog odjela Općine Petlovac. Dužnosnica nadalje navodi da je Baranjska razvojna agencija Grada Beloga Manastira (u daljnjem tekstu: Agencija) osnovana 26. rujna 2014.g. sa svrhom poticanja razvoja gospodarstva, turizma, poljoprivrede i civilnog sektora kroz pripremu i provedbu projekata na području Grada Belog Manastira i pripadajućih naselja. Osnivač Agencije je Grad Beli Manastir, a Odluku o osnivanju donijelo je Gradsko vijeće Grada Belog Manastira. Agencijom upravlja Upravno vijeće, a voditelj Agencije je ravnatelj kojeg imenuje i razrješava Upravno vijeće na temelju provedenog javnog natječaja. U zahtjevu za davanjem mišljenja se nadalje navodi da je dosadašnja ravnateljica s danom 30. rujna 2020.g. zatražila razrješenje s dužnosti te se pojašnjava da je Statutom Agencije propisano da će se u slučaju razrješenja ravnatelja imenovati vršitelj dužnosti ravnatelja, a Agencija je obvezna u roku od 30 dana od dana imenovanja vršitelja dužnosti raspisati natječaj za ravnatelja.

Dužnosnica se nadalje poziva na Zakon o lokalnim izborima kojim je propisano da župan, gradonačelnik i općinski načelnik te njihovi zamjenici ne mogu biti ravnatelj, djelatnik niti član upravnog vijeća ustanove kojoj je jedinica lokalne, odnosno područne (regionalne) uprave osnivač. U slučaju da navedeni dužnosnici prihvate nespojivu dužnost, moraju u roku od 8 dana od prihvaćanja nespojive dužnosti podnijeti ostavku. Dužnosnica ističe kako će u slučaju imenovanja za ravnateljicu Agencije postupiti sukladno odredbama Zakona o lokalnim izborima te navodi da je vezano za tumačenje odredbi navedenog Zakona zatražila mišljenje Ministarstva pravosuđa i uprave.

Dužnosnica također citira odredbe članka 20. ZSSI-a kojima su propisana ograničenja u zapošljavanju nakon prestanka obnašanja dužnosti te od Povjerenstva traži mišljenje može li, u slučaju da na natječaju bude ocijenjena kao najbolji kandidat, prihvatiti imenovanje za ravnateljicu Agencije te predstavlja li navedeno imenovanje povredu odredbi ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 4. istog članka propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 4. stavkom 3. ZSSI-a propisano je da se poslovni odnos u smislu toga Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Stavkom 4. istog članka propisano je da su ustanove poslovni subjekti u smislu ZSSI-a.

Uvidom u podatke Sudskog registra Trgovačkog suda u Osijeku utvrđeno je da je pod matičnim brojem subjekta: 030151238 upisana Baranjska razvojna agencija Grada Belog Manastira, OIB: 02079034243, pravnog oblika ustanova. Kao jedini osnivač navedene ustanove upisan je Grad Beli Manasitr, a kao ravnateljica je upisana Bogdanka Ćudić Vilić, ovlaštena za zastupanje od 30. studenoga 2018.g.

Povjerenstvo je nadalje izvršilo uvid u Statut Agencije te utvrdilo da je člancima 17. do 22. Statuta propisano da su tijela Agencije Upravno vijeće i ravnatelj. Upravno vijeće upravlja Agencijom te ima predsjednika i dva člana koje imenuje i razrješava gradonačelnik Grada Belog Manstira.

Ravnatelj je voditelj Agencije koji se imenuje na temelju javnog natječaja. Ravnatelj organizira, vodi rad i poslovanje, predstavlja i zastupa Agenciju, poduzima sve pravne radnje u ime i za račun Agencije, zastupa Agenciju pred sudovima, upravnim i drugim tijelima, pravnim i fizičkim osobama, i donosi sve druge odluke predviđene zakonom i ostalim pozitivnim propisima.

Povjerenstvo je također zatražilo očitovanje Grada Belog Manastira o tome je li navedena jedinica lokalne samouprave za vrijeme mandata dužnosnice Ivane Bandov Paulić stupala u poslovne odnose s Baranjskom razvojnom agencijom Grada Belog Manastira.

Grad Beli Manastir dostavio je očitovanje KLASA: 035-01/20-01/01 URBROJ: 2100/01-01-03-20-59 od 17. studenoga 2020.g. u kojem se navodi da navedena jedinica lokalne samouprave kao osnivač Baranjske razvojne agencije Grada Belog Manastira svake godine u svom proračunu osigurava sredstva za rad iste, posebice sredstva za rad zaposlenika te sredstva za materijalne troškove nužne za redovitu djelatnost.

U očitovanju se nadalje navodi da je dužnosnica Ivana Bandov Paulić stupila na dužnost zamjenice gradonačelnika Grada Belog Manastira dana 26. svibnja 2017.g. te su u razdoblju od početka mandata navedene dužnosnice do dana slanja očitovanja, iz proračuna Grada Belog Manastira Agenciji uplaćena sredstva u iznosima kako slijedi:

* u 2017.g. (od 26. svibnja do kraja godine) ukupni iznos od 145.388,49 kn,
* u 2018.g. ukupni iznos od 133.039,25 kn,
* u 2019.g. ukupni iznos od 143.637,63 kn te
* u 2020.g. (do 16. studenoga) ukupni iznos od 254.875,00 kn.

Grad Beli Manastir u svom očitovanju nadalje navodi da su navedena sredstva isplaćena sukladno planiranim iznosima u proračunu Grada Belog Manastira za navedene godine. Proračun donosi Gradsko vijeće Grada Belog Manastira, na prijedlog gradonačelnika te dužnosnica Ivana Bandov Paulić kao zamjenica gradonačelnika nije sudjelovala u navedenim postupcima.

Nadalje, Gradsko vijeće Grada Belog Manastira je u 2020.g. donijelo Odluku o korištenju poslovnih prostora PEER centra („Službeni glasnik Grada Belog Manastira“, 5/20. i 8/20.) koji je u vlasništvu Grada. Člankom 3. navedene Odluke, upravljanje predmetnim objektom povjereno je Baranjskoj razvojnoj agenciji Grada Belog Manastira te je navedenoj ustanovi dodijeljen na korištenje poslovni prostor u istom objektu, bez naknade. Predlagatelj navedenih akata bio je gradonačelnik, a dužnosnica Ivana Bandov Paulić, kao zamjenica gradonačelnika, nije sudjelovala u postupcima predlaganja istih, niti je odlučivala o istima.

Grad Beli Manastir u svom očitovanju završno navodi da je članove Upravnog vijeća Agencije imenovao gradonačelnik Grada Belog Manastira te dužnosnica Ivana Bandov Paulić nije odlučivala o istom.

Povjerenstvo obrazlaže kako iz prikupljene dokumentacije proizlazi da je za vrijeme mandata dužnosnice Ivane Bandov Paulić, između Grada Belog Manastira kao tijela javne vlasti u kojem dužnosnica obnaša dužnost i Baranjske razvojne agencije Grada Belog Manastira, kao poslovnog subjekta u kojem se dužnosnica namjerava zaposliti, bilo poslovnih odnosa. Povjerenstvo je stoga navedene poslovne odnose cijenilo u smislu postojanja okolnosti iz kojih bi proizlazio eventualni sukob interesa navedene dužnosnice.

S obzirom da dužnosnica Ivana Bandov Paulić u Gradu Belom Manastiru obnaša dužnost zamjenice gradonačelnika te ne sudjeluje u postupku donošenja proračuna navedene jedinice lokalne samouprave niti je sudjelovala u postupku dodjele poslovnog prostora u vlasništvu Grada na besplatno korištenje Baranjskoj razvojnoj agenciji Grada Belog Manastira, Povjerenstvo je ocijenilo kako iz utvrđenih okolnosti vezanih za stupanje u poslovne između Grada Belog Manastira i Baranjske razvojne agencije ne proizlazi postojanje sukoba interesa navedene dužnosnice.

Također, iz relevantnih odredbi Statuta Baranjske razvojne agencije utvrđeno je da navedenom Agencijom upravlja Upravno vijeće, dok ravnatelj organizira, vodi rad i poslovanje te predstavlja i zastupa Agenciju. Slijedom navedenoga, poslovi ravnatelja Agencije ne predstavljaju poslove upravljanja poslovnim subjektom u smislu članka 14. stavka 1. ZSSI-a.

S obzirom na sve navedeno, Povjerenstvo je sukladno članku 20. stavku 4. ZSSI-a dalo suglasnost dužnosnici Ivani Bandov Paulić da, u slučaju da na provedenom natječaju bude izabrana kao najbolji kandidat, nakon prestanka obnašanja dužnosti zamjenice gradonačelnika Grada Manastira, stupi u radni odnos u Baranjskoj razvojnoj agenciji Grada Belog Manastira na radno mjesto ravnatelja.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Ivana Bandov Paulić, elektroničkom dostavom

2. Objava na internetskoj stranici Povjerenstva

3. Pismohrana